ΓΡΑΠΤΗ ΕΡΩΤΗΣΗ E-0333/99

υποβολή: Gianni Tamino (V) προς την Επιτροπή

(23 Φεβρουαρίου 1999)

Θέμα: Σχέδιο κατασκευής λιμένος στη νήσο Ginostra

Η Ginostra είναι ένα μικρό κέντρο τριάντα κατοίκων (πέρα από τους 300 έως 500 τουρίστες της θερινής περιόδου) που βρίσκεται στη νοτιοδυτική ακτή της ηφαοστειογενούς νήσου Stromboli. Οι κάτοικοι και οι τουρίστες φθάνουν στο χωριό με πορθμεία και σκάφη με τη βοηθεια μικρής λέμβου και από το μικρό λιμάνι, μέσω του στενού περάσματος "Pertuso", μεταφέρονται στην ενδοχώρα. Από το 1988, έχει καταρτιστεί σχέδιο της Περιφέρειας της Σικελίας, στην κοινότητα "Secche di S. Lazzaro", που βρίσκεται σε απόσταση ενός χιλιομέτρου από το κέντρο της Ginostra. Πρόκειται για την κατασκευή μικρής γέφυρας μήκους 58 μέτρων και μιάς πλατφόρμας προσέγγισης, αμφότερες από σκυρόδεμα στερεωμένες σε 34 πυλώνες, καθώς και τη διάνοιξη οδού περίπου 1,5 χιλιομέτρου, με στροφές και αφετηρία ώστε να υπάρξει σύνδεση της περιοχής.

Το σχέδιο αυτό συνάντησε την αντίδραση αρκετών κατοίκων, περιβαλλοντικών οργανώσεων και πολλών γεωλόγων και ηφαιστειολόγων, λόγω του ότι θα επέφερε ανεπανόρθωτες αλλοιώσεις στα φυσικά χαρακτηριστικά της ακτής, ενώ θα έθετε σε κίνδυνο τη γεωλογική σταθερότητα των εξαιρετικά ασταθών κλιτύων, καθώς και για λόγους ηφαιστειογενών κινδύνων όπως κατήγγειλε και ο αναπληρωτής γραμματέας καθηγητής F. Barberi, άποψη που συμμερίζεται η εθνική και περιφερειακή Ένωση Γεωλόγων. Οι εμπειρογνώμονες αυτοί καταγγέλλουν ότι, σε περίπτωση ηφαιστειακής δράσης (το νησί είναι ενεργό ηφαίστειο, διαστάσεων αντίστοιχων της Αίτνας), η νέα οδός (που θα αντικαταστήσει τη μέσω λέμβου μεταφορά), θα μπορούσε να δημιουργήσει κινδύνους για τις διεξόδους διαφυγής από την περιοχή. Στις 23 Ιουλίου 1998, η κοινότητα Lipari υπέβαλε στα υπουργεία περιβάλλοντος και πολιτισμού καθώς και στις αρχές της Περιφέρειας της Σικελίας την απόφαση περί της περιβαλλοντικής συμβατότητας της εκτέλεσης του εν λόγω έργου που δεν φαίνεται να συνοδεύεται με μελέτη του υδρογεωλογικού κινδύνου. Επί πλέον, αρκετοί βουλευτές είχαν ήδη ζητήσει από τις 14.10.1992 την αναστολή της υλοποίησης του έργου λόγω των σοβαρών περιβαλλοντικών του επιπτώσεων.

Δεν θεωρεί άραγε η Επιτροπή ότι για ένα έργο που αφορά μια περιοχή τέτοιας περιβαλλοντικής και υδρογεωγραφικής ευαισθησίας και τέτοιας ιστορικοτοπογραφικής αξίας δεν είναι απαραίτητο να εκπονηθεί μελέτη περιβαλλοντικών επιπτώσεων, αλλά αρκεί μια απλή εκτίμηση της περιβαλλοντικής συμβατότητας; Προβλέπεται η χρηματοδότηση του εν λόγω έργου από ευρωπαϊκά κονδύλια;

Απάντηση της κας Bjerregaard εξ ονόματος της Επιτροπής

(31 Μαρτίου 1999)

Βάσει των πληροφοριών από το Αξιότιμο Μέλος προκύπτει ότι το έργο που αναφέρει εντάσσεται στο πεδίο εφαρμογής της οδηγίας 85/337/ΕΟΚ του Συμβουλίου, της 27ης Ιουνίου 1985, σχετικά με την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(1), και, συγκεκριμένα, ότι πρόκειται για έργο υπαγόμενο στις κατηγορίες έργων που απαριθμούνται στο παράρτημα ΙΙ. Αυτά τα σχέδια έργων πρέπει να υπόκεινται σε εκτίμηση περιβαλλοντικών επιπτώσεων (ΕΠΕ) όταν τα κράτη μέλη κρίνουν ότι το απαιτούν τα χαρακτηριστικά τους (σύμφωνα με το άρθρο 4 παράγραφος 2).

Εξάλλου, από τις πληροφορίες που παρέχει το Αξιότιμο Μέλος είναι σαφές ότι στην περίπτωση αυτή έχει προβλεφθεί μελέτη ως προς τη συμβατότητα του έργου με το περιβάλλον. Δεν είναι σαφές κατά πόσον έχει κινηθεί η διοικητική διαδικασία για την έγκριση του έργου (φαίνεται ότι το έργο ευρίσκεται σε πρώιμο στάδιο).

Με βάση τα ανωτέρω έχει αποσταλεί στις ιταλικές αρχές επιστολή με την οποία ζητούνται πληροφορίες επάυτών των θεμάτων. Η Επιτροπή θα λάβει τα κατάλληλα μέτρα προκειμένου να εξασφαλιστεί ότι τηρείται η κοινοτική νομοθεσία.

Ωστόσο, πρέπει να επισημανθεί ότι τα κράτη μέλη δεν υποχρεούνται να τηρούν τη διαδικασία ΕΠΕ όσον αφορά τα έργα που υπάγονται στο παράρτημα ΙΙ (υποχρεούνται να προβαίνουν σε προεκτίμηση προκειμένου να καθορίσουν κατά πόσον τα έργα πρέπει να υποβληθούν στη διαδικασία ΕΠΕ). Επιπλέον, τα κράτη μέλη δεν μπορεί να θεωρηθεί ότι υποχρεούνται να εφαρμόζουν τη διαδικασία ΕΠΕ σύμφωνα με την οδηγία 85/337/ΕΟΚ όσον αφορά οποιοδήποτε έργο που ευρίσκεται ακόμα σε πρώιμο στάδιο.

Δεν προκύπτει ότι το έργο χρηματοδοτείται από τα διαρθρωτικά ταμεία.

(1) ΕΕ L 175 της 5.7.1985.